જીતના આત્મવિશ્વાસ સાથે જવાબી બૅટિંગમાં ઊતરેલી હાલાઈ લોહાણાએ પણ ઝંઝાવાતી બૅટિંગનાં દર્શન કરાવ્યાં હતાં. બોલરો માટે ડેન્જરમૅન ગણાતા મેહુલ ગોકાણી (૫૧ નૉટઆઉટ)એ પવન લાખાણી (૪૨)નો સાથ મેળવીને ગ્રાઉન્ડ પર ચોગ્ગા અને છગ્ગાનો ભરબપોરે વરસાદ કરી નાખ્યો હતો. ચોથી ઓવરના અંતે સ્કોર ૫૫ રન હતો ત્યારે આ વિસ્ફોટક જોડીએ બોલર હિતેશ વાઘની પાંચમી પાવરઓવરમાં ૪૮ રન ફટકારીને જીતને વધુ નજીક કરી લીધી હતી. એક સમયે ૧૨૩નો સ્કોર પાર કરવામાં મૅચ રસપ્રદ બનશે એમ લાગી રહ્યું હતું ત્યારે આ ઓપનિંગ જોડીએ માત્ર પાંચ ઓવરમાં ટીમના ટોટલને ૧૦૩ રન કરી દેતાં મૅચ વન-સાઇડેડ બનાવી દીધી હતી. છઠ્ઠી ઓવરમાં પવન લાખાણી રનઆઉટ થયો હતો, પરંતુ મેહુલ ગોકાણીએ બાકીનું કામ પૂરું કરીને માત્ર ૬.૫ ઓવરમાં ૧ વિકેટે ૧૨૬નો સ્કોર કરીને હાલાઈ લોહાણાને જીત અપાવીને સેમી-ફાઇનલમાં પહોંચાડી દીધી હતી.